อัยการเกาหลีใต้รุดตรวจสอบสำนักงาน “โฟล์คสวาเกน” คดีโกงการตรวจวัดไอเสีย
อัยการเกาหลีใต้รุดตรวจสอบสำนักงาน "โฟล์คสวาเกน" คดีโกงการตรวจวัดไอเสีย
19 ก.พ. 2559

สำนักข่าวยอนฮัพรายงานว่า สำนักงานอัยการกลางของเกาหลีใต้ได้รุดเข้าตรวจสอบสำนักงานโฟล์คสวาเกนประจำประเทศเกาหลีใต้ รวมถึงบ้านของเจ้าหน้าที่อาวุโสของบริษัท เพื่อสอบสวนคดีโกงผลทดสอบไอเสีย
สำนักงานอัยการกลางของเกาหลีใต้เข้าตรวจสอบสำนักงานโฟล์คสวาเกน-ออดี ในใจกลางกรุงโซล ซึ่งเป็นบริษัทสาขาของโฟล์คสวาเกน ผู้ผลิตรถหรูสัญชาติเยอรมันและบริษัทออดีซึ่งเป็นบริษัทในเครือ นอกจากนี้ บ้านของผู้บริหารสำนักงานประจำเกาหลีใต้ที่ไม่ได้เปิดเผยนาม ถูกตรวจค้นด้วยเช่นกัน         
รายงานระบุว่า ทีมสอบสวนได้ยึดฮาร์ดดิสก์คอมพิวเตอร์ เอกสารเกี่ยวกับการตรวจสอบการปล่อยไอเสีย และอีเมลต่างๆ ที่ส่งโต้ตอบกับสำนักงานใหญ่ในเยอรมนี ทั้งนี้ โฟล์คสวาเกนถูกฟ้องร้องหลายคดีทั่วโลก หลังยอมรับเมื่อเดือนก.ย.ปีที่แล้วว่า บริษัทโกงการทดสอบไอเสียในสหรัฐ
ด้านกระทรวงทรัพยากรของเกาหลีใต้ได้ฟ้องบริษัทออดี-โฟล์คสวาเกน โคเรีย และเจ้าหน้าที่ระดับบริหาร 2 รายเมื่อเดือนที่แล้ว เนื่องจากไม่สามารถยื่นข้อมูลที่เพียงพอเกี่ยวกับแผนการเรียกคืนรถยนต์ หลังบริษัทได้รับคำสั่งให้เรียกคืนรถรุ่นที่พบข้อผิดพลาด